《老菊次时所性韵》
宋代·何基

独步东篱餐落菊，一幅乌纱漉浮玉。悠然谢客欲醉眠，懒拾枯枝炮脱粟。

靖节先生骨已寒，回生何必须神丹。紫阳一字冠青史，名节恃此安如山。

义熙一去知几变，金钿翠葆犹年年。我生因循颠已华，甚矣今年脱左车。

嘲红弄绿少时态，岁晚相对惟寒花。雨荒深院黄金尽，谁谓颜色埋尘沙。

高风雅致随遇见，帘外玉立横枝斜。

作者简介：（1188—1269）宋婺州金华人，字子恭，号北山。受业于黄干，得亲传朱熹之学。淳固笃实，从学者众。其学虽本于朱熹，然多发明新意。主张治学立志贵坚，规模贵大。屡被诏旨征聘，皆不出。所编《大学发挥》、《中庸发挥》等，采辑精严，号称“朱学津梁”。有《何北山遗集》。